גז'גוז' לאטו

גז'גוז' בולסלאב לאטו (בפולנית: Grzegorz Bolesław Lato;‏ נולד ב-8 באפריל 1950 במאלבורק, פולין) הוא כדורגלן עבר פולני ששיחק בעמדת החלוץ. לאטו מחזיק בשיא ההופעות במדי פולין, והוא אף זכה בתואר מלך השערים של מונדיאל 1974 (הכדורגלן הפולני היחיד עד כה שהגיע להישג זה). לאטו היה שחקן פעיל בתור הזהב של הכדורגל הפולני, שבמהלכו זכתה נבחרת הכדורגל הפולנית במדליית זהב באולימפיאדת מינכן ב-1972, ובמקום השלישי במונדיאל 1974 ומונדיאל 1982. לאטו כיהן כסנטור מטעם ברית השמאל הדמוקרטית בין 2001 ל-2005. כיום הוא נשיא התאחדות הכדורגל הפולנית. לאטו שיחק לאורך רוב קריירת המועדונים שלו בסטאל מיאלץ', והוביל אותה לזכייה באליפות ליגת העל הפולנית ב-1973 ו-1976, ולהופעה ברבע גמר גביע אופ"א בעונת 1975/1976. לאטו זכה בתואר מלך השערים של הליגה ב-1973 (13 שערים) וב-1975 (19 שערים). לאטו שיחק במדי מיאלץ' ב-272 משחקים בליגה הפולנית, בהם הבקיע 111 שערי ליגה. באותה תקופה היה איסור על עזיבת שחקנים למדינות אחרות עד הגעתם לגיל 30, החלטה שמנעה מלאטו להפגין את כישרונו ברחבי אירופה. לאטו דחה את הצעתו של פלה לשחק עבור ניו יורק קוסמוס, וב-1980 הוא החל לשחק עבור המועדון הבלגי לוקרן. בעונת 1982/1983 שיחק עבור אטלנטה מליגת העל המקסיקנית, והבקיע עבורה 15 שערים. באמצע שנות ה-80 שיחק עבור קבוצת החובבים פולוניה המילטון מהמילטון שבאונטריו, קנדה. לאטו שיחק 104 פעמים במדי פולין בין 1971 ל-1984; הוא כבש 45 שערים, וניצב במקום השני ברשימת המבקיעים הלאומיים לאחר ולודצימרס לובנסקי. לאטו השתתף בשלושה מונדיאלים: במונדיאל 1974 הוא הבקיע שבעה שערים וזכה בתואר מלך השערים. במשחק קשה בשלב הבתים גברה פולין על ארגנטינה בתוצאה 3 - 2, כאשר לאטו מבקיע שני שערים. לאחר מכן הביסה פולין את האיטי בתוצאה 7 - 0 (השנייה מבחינת מספר שערים לאחר שיוגוסלביה הביסה את זאיר בתוצאה 9 - 0), כאשר לאטו מבקיע פעם נוספת שני שערים. בסיבוב השני הוביל לאטו את נבחרתו לניצחונות על שוודיה ויוגוסלביה, שבשניהם הוא הבקיע את שער הניצחון. פולין הפסידה לגרמניה במשחק האחרון של השלב השני, והעפילה למשחק על המקום השלישי שבו גברה על ברזיל בתוצאה 1 - 0. פולין לא הצליחה להעפיל מעבר לשלב הבתים השני במונדיאל 1978 שנערך בארגנטינה, ולאטו כבש בטורניר זה רק שני שערים. במונדיאל 1982 הצליחה פולין לזכות פעם נוספת במקום השלישי, ולאטו הבקיע את שערו האחרון במשחק נגד פרו. הופעתו הראשונה של לאטו במשחקים האולימפיים הייתה באולימפיאדת מינכן שנערך בגרמניה ב-1972. לאטו לא הצליח לכבוש ולו שער אחד במסגרת טורניר הכדורגל האולימפי, שבו זכתה פולין. פולין זכתה במקום השני באולימפיאדת מונטריאול שנערכה בקנדה ב-1976. לאטו כבש את אחד מהשערים בניצחונה של פולין על צפון קוריאה בתוצאה 5 - 0, ואת השער היחיד בהפסד של פולין לגרמניה המזרחית. הופעתו האחרונה של לאטו במדים הלאומיים הייתה נגד בלגיה באפריל 1984. הוא סיים את הקריירה הבינלאומית שלו עם 45 שערים - שיא שטרם נשבר - ויחס של 0.43 שערים למשחק. סטאל מיאלץ' ליגת העל הפולנית: מקום ראשון (1973, 1976) ליגת העל הפולנית: מקום שני (1975) ליגת העל הפולנית: מקום שלישי (1974, 1979) הגביע הפולני: מקום שני (1976) גביע אופ"א: רבע הגמר (1975/1976) אטלנטה זכייה בגביע האלופות של CONCACAF ב-1983 תארים אישיים מלך השערים של ליגת העל הפולנית (1973, 1975) שחקן השנה מטעם המגזין פילקה נוצנה (1977) שחקן השנה מטעם המגזין ספורט (1974, 1977) הישגים קבוצתיים עם פולין מדליית הזהב במשחקים האולימפיים (1972) מדליית הכסף במשחקים האולימפיים (1976) מקום שלישי במונדיאל (1974, 1982) הישגים אישיים מלך השערים במונדיאל (1974) מדיה וקבצים בנושא גז'גוז' לאטו בוויקישיתוף גז'גוז' לאטו, באתר Transfermarkt גז'גוז' לאטו, באתר National Football Teams גז'גוז' לאטו, באתר FootballDatabase.eu פרופיל המאמן, באתר Transfermarkt סטטיסטיקות על לאטו באתר RSSSF‏ מידע על לאטו באתר Planet World Cup